Document ID: /roh_data/filtered/swiss_laws_in_ROHinterleaved.jsonl.gz/10879

This text was translated from DE into Rumantsch Grischun.

Die bei den Zivilstandsbehörden tätigen Personen sind zur Verschwiegenheit über Personenstandsdaten verpflichtet. Die Schweigepflicht besteht nach der Beendigung des Dienstverhältnisses weiter. Vorbehalten bleibt die Bekanntgabe von Personenstandsdaten auf Grund besonderer Vorschriften.

Las persunas che lavuran tar las autoritads dal stadi civil èn obligadas a la discreziun en quai che concerna datas davart il stadi civil. L’obligaziun da discreziun exista vinavant er suenter che la relaziun da servetsch è vegnida terminada. Resalvada resta la communicaziun da datas davart il stadi civil sin basa da prescripziuns spezialas.